แจ้งเตือนประชาชนอย่าหลงเชื่อข่าวปลอม ธนาคารปล่อยสินเชื่อประชาชนผ่านเอสเอ็มเอส
นางสาวนพวรรณ หัวใจมั่น โฆษกกระทรวงดิจิทัลเพื่อเศรษฐกิจและสังคมฝ่ายการเมือง (ดีอีเอส) กล่าวว่า จากการติดตามรับแจ้งข่าวปลอมประจำสัปดาห์ ระหว่างวันที่ 4-10 กุมภาพันธ์ 2565 พบว่า ข่าวปลอมที่ได้รับความสนใจมากสุด เป็นประเด็นเกี่ยวข้องกับเศรษฐกิจในชีวิตประจำวัน อาทิ ธนาคารเปิดสินเชื่อประชาชนรายย่อยแบบง่ายๆ  หรือโครงการเราชนะเฟส 4 จะแจกเงินเพิ่ม โดยข่าวที่ได้รับความสนใจสูงสุด คือธนาคารออมสินส่งข้อความ ให้ประชาชนกดรับสิทธิ์ขอสินเชื่อ GSB จำนวน 60,000 บาท  โครงการเราชนะ เฟส 4 แจกเงินคนละ 7,000 บาท เริ่มโอนวันที่ 10 กุมภาพันธ์ ธนาคารกรุงไทยเปิดสินเชื่อเพื่อนักสู้ดอกเบี้ยร้อยละ 0.5 ผ่อนนาน 48 เดือนติดแบล็กลิสต์ก็กู้ได้ คนไทยจ่ายเงินซื้อน้ำมันราคาแพงที่สุดในโลก นอกจากนี้ ยังมีการเผยแพร่ข้อมูลฝนตกหนักทั่วประเทศ ไปจนถึงวันที่ 20 กุมภาพันธ์ 2565 รวมถึงข่าวด้านสุขภาพการรักษาโควิด -19 ด้วยสมุนไพรขมิ้นชัน  ระชาย พริกไทย ทับทิม และดื่มน้ำต้มต้นไมยราบ แทนน้ำเปล่า ช่วยรักษาโรคมะเร็งเต้านม พร้อมแจ้งเตือนไปยังประชาชนที่ได้รับข้อความในลักษณะเชิญชวนให้คลิกลิงก์กลับ อย่าหลงเชื่อแม้ระบุว่าเป็นเอสเอ็มเอสจากธนาคาร ควรตรวจสอบไปยังธนาคารก่อนทุกครั้ง  หรือแจ้งข้อมูลมายังศูนย์ต่อต้านข่าวปลอมเพื่อตรวจสอบข้อเท็จจริง